Talsvert er síðan hráefni til framleiðslu tók að berast á Bakka vísir / jói k Verktaki við byggingu kísilvers PCC á Bakka við Húsavík mun ekki afhenda verksmiðjuna fyrr en í fyrsta lagi í fyrstu viku febrúar . Gangsetningu hennar mun því seinka um tvær vikur til viðbótar en samkvæmt verksamningi átti að afhenda kísilverið um miðjan síðasta mánuð . „ Við fáum hana afhenta í skrefum og fyrsta áfangann í enda fyrstu viku febrúar . Það þýðir ekki að við setjum verksmiðjuna í gang heldur gerum við það þegar allt er orðið eins og við viljum . Við ætlum að gera þetta vel og mánuðurinn á dagatalinu skiptir þar ekki öllu máli . En ég vona innilega að það verði ekki mars , “ segir Hafsteinn Viktorsson , forstjóri PCC BakkiSilicon hf . Hafsteinn segir þýska fyrirtækið SMS Siemag , hafa frest til 7. febrúar samkvæmt samningnum . Hann ítrekar að kísilverið verði ekki gangsett fyrr en búið verði að prófa allan búnað . „ Við munum fara yfir framleiðsluferlið á kísli á íbúafundinum á fimmtudaginn og skýra hvernig staðið verður að öryggis - og umhverfismálum , segja frá áhrifum verksmiðjunnar á lýðheilsu og hvað íbúar gætu orðið varir við fyrstu dagana þegar verksmiðjan verður keyrð í gang , “ segir Hafsteinn en fyrirtækið heldur íbúafund á Fosshóteli Húsavík klukkan 17.00 .